Ħajti skola. Ħajtek skola. Il-ħajja skola. Skola! Skola! Skola! Tagħlima wara l-oħra. Bi skop. B'melodija. Anke jekk, xi minn daqqiet, taf tkun selvaġġa. Imma...tibqa' melodija. Immaġina ftit. L-ispettaklu kien diffiċli. Il-kitarra ma baqgħetx taħdem aktar fuq il-palk. Il-kantanta ma setgħetx tkanta waħda mill-għanjiet folkloristiċi, allura kellha tkanta oħra a capella, jew aħjar, bil-vuċi li l-Mulej żejjinha biha. Imma, oħroġ il-għaġeb, l-udjenza tgħidx kemm ħadet gost biha. U kemm ċapċpitilha! Tafu li ħassitha tielgħa l-ġenna! Imbagħad waslet id-dar. Uliedha l-bniet u ommha kienu għandha. Mela ppreparalhom. Ħaġa wara l-oħra. Ftit ħin għaliha biex tistrieħ. Grazzja u mnalla jekk tlaħħaq tagħmel ftit faċendi. Bil-mod! Trid tagħmel prova oħra għal spettaklu ieħor! Kieku hekk biss ma jimpurtax. Il-bużillis hu li d-direttur artistiku tagħha jinsab marid ħafna. Kellu jitlaq minn pajjiżu u jmur pajjiż ieħor biex jagħmel trapjant tal-fwied. Hi u sħaba lkoll inkwetati għalih. "Jekk jogħġbok Patri! Itlob għal saħtu miegħi." Kollox sew! Il-ħajja. Mimlija daqs bajda. Minn ħaġa għall-oħra. Problemi. Problemi. Problemi. Dan hu li qed ngħixu. Almenu dak li qed jidher fuq il-qoxra. Imma l-ħajja hija daqshekk biss? Ma naħsibx. Irridu ninżlu aktar fil-fond. Hemm hi. Il-mara mħabbta b'tant affarijiet. Inċidenti. Li, almenu wħud minnhom, qatt ma kienet tistenniehom. Imma seħħew. F'daqqa waħda wkoll. U x'għamlet? Baqgħet għaddejja. Fil-ħajja rridu nitgħallmu nikbru fil-perseveranza. Il-kwistjoni mhix sempliċiment il-kapaċità, imma l-perseveranza. Niftakar li darba kont iltqajt ma' persuna, mhix Maltija, u l-istorja tagħha mlietni b'kuraġġ kbir. Biex saret tabiba ħadet mas-seba' snin. Kont nammiraha tistinka, tistinka, u tistinka sal-aħħar. Sal-inqas naqra. Il-povra ommha kienet tnixxfet bl-inkwiet tagħha. Madankollu, minkejja kollox, it-tifla baqgħet tistudja kemm tiflaħ. Kull riżultat li kienet iġġib, anke jekk uħud minnhom kienu minimi, kienet tifraħ bih, għax kienet taf kemm kienet stinkat għalih. U fl-aħħar, wara tant qtigħ il-qalb, kważi sal-punt tal-kollass, waslet! Ma niskantax li x-xogħol tagħha ħiereġ minn qalbha, għax tat kollox. Tat dak kollu li kellha biex tgħix, u ħajjitha stess! Ġieli niltaqa' ma' nies li jaqtgħu qalbhom. Speċjalment meta jaraw problema wara l-oħra ġejja fuqhom, donnhom ħalel jew imwieġ kbar f'maltempata. Imma tibżax! Il-baħar jaf jibnazza. Bħalma kien iħobb jgħid Mark Twain: "Ebda maltemp li qatt ġie u m'għaddiex." Kull maltemp għadda. Għaddew għargħar u urugani, u saħansitra tsunamijiet! Il-baħar ikkalma. L-art reġgħet ġiet f'postha. Fiż-żifna tagħha. Mela għalfejn il-hassle? L-inkwiet bla bżonn? L-istorbju? Ħafna drabi fil-ħajja jkollna biss nistennew. Bħal dak li nqabad fix-xita. Ippanikja? Le! Ħareġ l-umbrella. U wara li x-xita waqfet reġa' għalaqha. Tgħidli: "Jikkritikawni?" Għidli llum lil min ma jikkritikawx. Ma' ċertu nies inutli li tistenna t-tifħir u l-apprezzament mingħandhom. Nini nini sieħbi li se jasal. Ibqa' santu ċert li ma jasal qatt! Anke wiċċhom donnu ħa l-qagħda li jitkerrah. Rari tarahom jitbissmu! U mhux bilfors jekk dejjem imgeddmin, x'kull waħda? Imma int ibqa' agħmlilhom il-ġid! Anke jekk ma jifhmukx! Tgħidli: "Kelma għedt Sur Patri." Iva sieħbi. U ħa nerġa' ngħidhielek daqskemm ngħidha lili nnifsi kuljum: Perseveranza! Ħares lejn ix-xemx u mhux lejn is-sħab sewdieni li, meta tarah, tħossu jqallagħlek l-istonku tiegħek. Ibqa' emmen li wara dak is-sħab lewn iċ-ċomb hemm ix-xemx! Dik ix-xemx ħanina. Li tagħtina l-jum sbejjaħ. Għax ix-xemx Maltija ddawlu biex il-ħajja jagħtina. Hawn hu l-vers li jagħtini s-saħħa! "Ħuti, għoddu kollox b'ferħ meta tħabbtu wiċċkom ma' kull xorta ta' tiġrib, għax għandkom tkunu tafu li t-tiġrib tal-fidi tagħkom inissel is-sabar. Ħallu li s-sabar ikollu l-milja tiegħu fikom, biex tkunu perfetti u sħaħ, bla ma jkun jonqoskom xejn... Hieni l-bniedem li jistabar fit-tiġrib għax, wara li jkun għeleb it-tiġrib, jaqla' l-kuruna tal-ħajja li l-Mulej wiegħed lil dawk li jħobbuh" (Ġak 1:2-4.12). Mulej, agħtini l-perseveranza sal-aħħar. Ammen.